**Informatīvais ziņojums**

**“Par elektroniskās muitas ieviešanu atbilstoši Savienības Muitas kodeksā noteiktajām prasībām”**

Informatīvā ziņojuma mērķis ir informēt Ministru kabinetu par elektroniskās muitas vides ieviešanu atbilstoši Savienības Muitas kodeksā[[1]](#footnote-2) (turpmāk – SMK) noteiktajām prasībām, paredzamajiem risinājumiem un tam nepieciešamo finansējumu.

SMK paredz, ka visa informācijas apmaiņa starp muitas dienestiem un starp uzņēmējiem un muitas dienestiem, kā arī šādas informācijas glabāšana tiek veikta, izmantojot elektroniskas datu apstrādes metodes, un informācijas un saziņas sistēmām jāpiedāvā vienādas iespējas uzņēmējiem visās dalībvalstīs.

Tādejādi atbilstoši Darba programmā[[2]](#footnote-3) par SMK paredzēto elektronisko sistēmu izstrādi un ieviešanu noteiktajiem muitas elektronisko sistēmu ieviešanas termiņiem (turpmāk – SMK darba programma), kā arī Eiropas Komisijas daudzgadu stratēģiskajā
e-muitas ieviešanas plānā (turpmāk – *MASP*) paredzētajām aktivitātēm Eiropas Komisijai (turpmāk – EK) un Eiropas Savienības (turpmāk – ES) dalībvalstīm pakāpeniski līdz 2020.gadam jāizstrādā jaunās un jāpilnveido esošās elektroniskās sistēmas, kas nodrošinās datu apmaiņu starp muitas iestādēm un komersantiem visā ES.

1. **Esošās situācijas raksturojums**

Eiropas Parlamenta un Padomes 2008.gada 15.janvāra Lēmumā 70/2008/EK par elektronisku muitas un tirdzniecības vidi noteikts, ka EK un dalībvalstīm jāizveido drošas, integrētas, mijdarbīgas un pieejamas elektroniskās muitas sistēmas, lai apmainītos ar datiem, kas iekļauti muitas deklarācijās, muitas deklarāciju pavaddokumentos un sertifikātos, un lai apmainītos ar citu attiecīgu informāciju. Informācijas un komunikācijas tehnoloģiju izmantošana ir svarīgs faktors tirdzniecības sekmēšanai un vienlaikus arī muitas kontroles efektivitātei, tādējādi mazinot komersantu izmaksas un risku sabiedrībai.

Laikā no 2011.gada 1.jūlija līdz 2015.gada 31.janvārim Valsts ieņēmumu dienestā (turpmāk – VID) tika īstenots Eiropas Reģionālās attīstības fonda (turpmāk – ERAF) finansētais projekts Nr.3DP/3.2.2.1.1/11/IPIA/CFLA/001 “Elektroniskās muitas datu apstrādes sistēmas ieviešana, pilnveidošana un uzturēšana”, automatizējot muitošanas procesu atbilstoši ES un nacionālajos normatīvajos aktos noteiktajām prasībām, īstenojot informācijas apmaiņu starp komersantiem un muitas iestādēm, Latvijas un citu ES dalībvalstu muitas iestādēm, kā arī starp Latvijas muitas iestādēm un citām valsts institūcijām, kas iesaistītas preču muitošanas un kontroles procesā, tādējādi uzsākot virzību uz elektronisku jeb bezpapīra muitas vidi.

Projekta īstenošanas gaitā tika izstrādāta Elektroniskā muitas datu apstrādes sistēma (turpmāk – EMDAS), tostarp:

* Tranzīta kontroles sistēmas (TKS) muitas modulis, kas nodrošina tranzīta deklarāciju, *TIR* karnešu un galvojumu administrēšanu, aizstājot līdz šim izmantoto sistēmu *NCTS* (Jauno datorizēto tranzīta kontroles sistēmu);
* sistēma importa muitas procedūru noformēšanai, aizstājot līdz šim importa muitas procedūru formēšanai izmantoto Muitas deklarāciju automatizētās apstrādes sistēmu *ASYCUDA++*. Tādējādi komersantiem ir nodrošināta vienota piekļuve visu veidu muitas deklarāciju iesniegšanai, komersantiem vairs nav papildus jāiesniedz parakstītas importa deklarācijas papīra formā, ir nodrošinātas iespējas atkārtoti izmantot sistēmā jau iesniegtos datus, kā arī iespēja pievienot skenētus importa deklarāciju pavaddokumentus u.c.;
* manifestu un pagaidu uzglabāšanas sistēma, nodrošinot vienotu kravas manifestu un pagaidu uzglabāšanas deklarāciju iesniegšanu, noformēšanu un preču uzskaites procesu, aizstājot kārtību, kad pagaidu uzglabāšanas noformēšanai tiek izmantoti dokumenti papīra formā;
* pasta pavadzīmju un fizisko personu mutiski deklarēto preču kvīšu funkcionalitāte muitas modulī, nodrošinot minēto muitas dokumentu elektronisko apstrādi;
* jauni e-pakalpojumi portālā www.latvija.lv muitas maksājumu veikšanai, nodrošinot iespēju jebkurai personai tiešsaistē samaksāt muitas iestāžu aprēķinātos muitas maksājumus, tādējādi muitas klientiem ir radīta iespēja samazināt muitas formalitāšu kārtošanai patērējamo laiku un resursus.

Šobrīd Latvijā muitošanas process tiek veikts, atbalstam izmantojot vairākas informācijas sistēmas, kas nodrošina Latvijas un ES normatīvo aktu prasības muitas politikas jomā. Informācijas sistēmas, kas šobrīd tiek izmantotas muitošanas procesu izpildē ir:

* EMDAS;
* Centrālā muitas informācijas sistēma (turpmāk – CMIS);
* Integrētā tarifa vadības sistēma (turpmāk – ITVS);
* Integrētā risku informācijas sistēma (turpmāk – IRIS);
* Transportlīdzekļu un konteineru automātiskās identificēšanas sistēma (TLKAIS);
* Akcīzes preču pārvietošanas un kontroles sistēma (turpmāk – *EMCS*);
* datu analīzei un dažādu pārskatu sagatavošanai pārsvarā tiek izmantota Datu noliktavas sistēma (turpmāk – DNS) un arī CMIS;
* Elektroniskās deklarēšanas sistēma (EDS) nodrošina EMDAS ārējo lietotāju reģistrēšanu, autorizāciju, autentifikāciju un pārslēgšanos uz muitas sistēmām.

Turpinot uzsākto virzību uz bezpapīra muitas vides ieviešanu, Latvijai kā ES dalībvalstij atbilstoši ES normatīvajos aktos noteiktajam ir jāpilnveido, jāpapildina un jāintegrē gan savā starpā, gan ar EK un citu dalībvalstu sistēmām nacionālo muitas sistēmu funkcionalitātes (EMDAS, ITVS, IRIS, *EMCS*, DNS).

Papildus tam, veicot esošo sistēmu optimizāciju un īstenojot VID pieņemto lēmumu par CMIS ekspluatācijas pārtraukšanu, CMIS esošo funkcionalitāti attiecībā uz deklarēšanas procesu un muitas deklarāciju datiem, būtu nepieciešams iestrādāt EMDAS, ITVS, Maksājumu administrēšanas informācijas sistēmas (turpmāk – MAIS) un DNS risinājumos.

Muitas informācijas sistēmu attīstību un tajās nepieciešamos pilnveidojumus nosaka šādi ES normatīvie akti:

* Eiropas Parlamenta un Padomes 2013.gada 9.oktobra Regula (ES) Nr.952/2013, ar ko izveido Savienības Muitas kodeksu;
* Komisijas 2015.gada 28.jūlija Deleģētā regula (ES) Nr.2015/2446, ar ko papildina Eiropas Parlamenta un Padomes Regulu (ES) Nr.952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem;
* Komisijas 2015.gada 24.novembra Īstenošanas regula (ES) Nr.2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr.952/2013, ar ko izveido Savienības Muitas kodeksu;
* Komisijas 2015.gada 17.decembra Deleģētā regula (ES) Nr.2016/341, ar ko papildina Eiropas Parlamenta un Padomes Regulu (ES) Nr.952/2013 attiecībā uz pārejas noteikumiem, kurus paredz attiecībā uz konkrētiem Savienības Muitas kodeksa noteikumiem, ja attiecīgās elektroniskās sistēmas vēl nedarbojas, un groza Deleģēto regulu (ES) Nr.2015/2446.

Savukārt Komisijas 2016.gada 11.aprīļa Īstenošanas lēmums (ES) 2016/578, ar ko izveido darba programmu par Savienības Muitas kodeksā paredzēto elektronisko sistēmu izstrādi un ieviešanu, paredz šādus Transeiropas un dalībvalstu elektronisko sistēmu ieviešanas datumus (skat. 1.tabulu):

1.tabula

**Ar elektroniskajām sistēmām saistītie SMK projekti**

|  |  |  |
| --- | --- | --- |
| **Nr.p.k.** | **Ar elektronisko sistēmu izstrādi un ieviešanu saistītie SMK projekti, kas nepieciešami SMK piemērošanai** | **Elektronisko sistēmu ieviešanas datumi** |
| 1. | SMK projekts “Reģistrētā eksportētāja sistēma” (REX) | 01.01.2017. |
| 2. | SMK projekts “Saistošā izziņa par tarifu” (SIT), 1.posms | 01.10.2017. |
|  | SMK projekts “Saistošā izziņa par tarifu” (SIT), 2.posms | 01.10.2018. |
| 3. | SMK projekts “Muitas lēmumi” | 02.10.2017. |
| 4. | Uzņēmēja tieša piekļuve Eiropas informācijas sistēmām (Vienota lietotāju pārvaldība un digitālais paraksts) | 02.10.2017. |
| 5 | SMK projekts “Atzītā uzņēmēja (*AEO*) sistēmas jaunināšana”, 1.posms | 01.03.2018. |
|  | SMK projekts “Atzītā uzņēmēja (*AEO*) sistēmas jaunināšana”, 2.posms | 01.10.2019. |
| 6. | SMK projekts “Uzņēmēju reģistrācijas un identifikācijas sistēmas jaunināšana (*EORI 2*)” | 01.03.2018. |
| 7. | SMK projekts “Surveillance 3” | 01.10.2018. |
| 8. | SMK projekts “Savienības statusa apliecinājums” (PoUS) | 01.10.2019. |
| 9. | SMK projekts “Jaunās datorizētās tranzīta kontroles sistēmas (*NCTS*) jaunināšana” | 02.03.2020. |
| 10. | SMK projekts “Automatizēta eksporta kontroles sistēma” (AES), tai skaitā Valstu eksporta sistēmu atjaunināšana | 02.03.2020. |
| 11. | SMK projekts “Informācijas lapas (INF) īpašajām procedūrām” | 02.03.2020. |
| 12. | SMK projekts “Īpašās procedūras” | 02.03.2020. |
| 13. | SMK projekts “Ierašanās paziņojums, uzrādīšanas paziņojums un pagaidu uzglabāšana” |  |
| 14. | SMK projekts “Valstu importa sistēmu jaunināšana” | Ne vēlāk kā 31.12.2020. |
| 15. | SMK projekts “Importa centralizēta muitošana (CCI)” | Ne vēlāk kā 31.12.2020. |
| 16. | SMK projekts “Galvojumu pārvaldība” (GUM) | 01.10.2020. |
| 17. | SMK projekts “Importa kontroles sistēmas jaunināšana” (ICS 2) |  |

ES dalībvalstīm jāizstrādā un jāievieš attiecīgās elektroniskās sistēmas līdz SMK darba programmā noteikto ieviešanas laikposmu beigu datumiem.

Ņemot vērā minēto, ir nepieciešams risināt šādus uzdevumus:

1. elektroniskās muitas vides izveide ES līmenī. ES dalībvalstīm pakāpeniski, bet ne vēlāk kā līdz 2020.gadam jānodrošina vairāku jaunu informācijas sistēmu ieviešana, kā arī esošo sistēmu pielāgošana atbilstoši Savienības muitas kodeksa prasībām, tai skaitā:
* automatizētās importa sistēmas ieviešana, to sasaistot ar EK centrālajām sistēmām un citu ES dalībvalstu muitas sistēmām, nodrošinot elektronisku datu apmaiņu starp ES dalībvalstu muitas iestādēm un centralizētās muitošanas principu;
* automatizētās eksporta sistēmas ieviešana, nodrošinot centralizētās muitošanas principu;
* muitas atļauju, preču statusa pierādījumu, informācijas lapas pārstrādes procedūru, vienkāršoto tranzīta procedūru, speciālo procedūru, pagaidu uzglabāšanas, preču ierašanās, preču uzrādīšanas un citu muitas procesu elektronizācija, paredzot attiecīgo ES līmenī harmonizēto datu automatizēto apstrādi;
* “viena loga” sistēmas ieviešana, nodrošinot kravu pavaddokumentu automatizētu kontroli muitošanas procesā;
* galvojumu administrēšanas sistēmas ieviešana un citas aktivitātes atbilstoši plānā noteiktajam;
1. muitas atbalsta sistēmu drošība, pieejamība un funkcionalitātes uzlabošana:

Šī brīža CMIS tehnoloģiskais risinājums ir veidots kā divu līmeņu klienta–servera lietojumprogramma un bāzēts uz *Informix* datubāzu vadības sistēmas un *Centura Team* *Developer* vidē veidotas klientu lietojumprogrammas. Tehnoloģisko ierobežojumu dēļ, šādu risinājumu ir sarežģīti nodrošināt ar augstu sistēmas pieejamību, kā arī esošā divu līmeņu sistēmas arhitektūra nespēj nodrošināt atbilstošu informācijas aprites drošības līmeni, neieviešot papildu kontroles mehānismus.

Ņemot vērā esošo funkcionalitātes sadalījumu starp vairākām informācijas sistēmām (CMIS, EMDAS u.c.), muitas darbiniekiem, lai nodrošinātu kvalitatīvus muitas pakalpojumus, ir nepieciešams izmantot vienlaikus vairākas informācijas sistēmas. No lietojamības viedokļa šāds risinājums nenodrošina efektīvu muitas darbinieku ikdienas darba pienākumu izpildi, kā arī tiek radīta papildu slodze tehniskajiem resursiem, kuri nodrošina nepieciešamos datu apmaiņas interfeisus starp šīm sistēmām. Tādējādi ir pieņemts lēmums pārtraukt CMIS risinājuma ekspluatāciju un CMIS esošo funkcionalitāti iestrādāt EMDAS, MAIS, ITVS un DNS risinājumos.

Ņemot vērā, ka muitas darbības nodrošināšanai nepieciešami dažādi analītiskie pārskati, ir nepieciešams papildināt esošo DNS funkcionalitāti, lai nodrošinātu funkcionāli plašāku esošo datu ieguvi dažādiem muitas pārskatiem un analītiskajiem pārskatiem. Esošajā situācijā apjomīgas datu atlases par periodiem tiek veiktas vairākās informācijas sistēmās, tādējādi radot slogu VID infrastruktūras tehniskajiem resursiem. Attīstot EMDAS un DNS funkcionalitāti, EMDAS datu atlase tiks veikta tikai par nelielu datu apjomu vai operatīvas informācijas iegūšanai (piemēram, par konkrēto deklarāciju vai konkrētu nosacījumu), savukārt apjomīgas datu atlases par periodiem tiks veiktas DNS risinājumā.

1. **Informācijas sistēmu tālākai attīstībai nepieciešamie risinājumi**

Lai nodrošinātu ES normatīvajos aktos noteikto prasību izpildi attiecībā uz muitas formalitāšu elektronizāciju ES līmenī, kā arī šim nolūkam paredzēto informācijas sistēmu izstrādi un ieviešanu, vienlaikus īstenojot arī nacionālās prasības, kas vērstas uz muitošanas procesu pilnveidošanu un tam izmantojamo sistēmu optimizāciju, ir nepieciešams īstenot šādas izmaiņas un pilnveidojumus Latvijas informācijas sistēmās:

1. **Elektroniskā muitas datu apstrādes sistēma (EMDAS).**

EMDAS papildināt ar jaunajām funkcionalitātēm, tajā skaitā iekļaujot tajā arī daļu no CMIS funkcionalitātes. Attīstot EMDAS, tiks saglabāta esošā sistēmas uzbūve pēc moduļu principa, kur katrs modulis funkcionāli nodrošina atsevišķu biznesa procesu izpildi.

Ņemot vērā MAIS risinājuma ieviešanu, kas tiks izstrādāts VID projekta “Nodokļu informācijas pakalpojumu modernizācija” ietvaros, lai nodrošinātu uzkrājuma principu nodokļu ieņēmumu uzskaitē, esošā EMDAS funkcionalitāte tiks pakāpeniski papildināta, nodrošinot sistēmas saskarni ar MAIS, tādējādi veicinot vienotu valsts budžeta maksājumu uzskaiti un administrēšanu.

EMDAS risinājumā tiks attīstīta šādu moduļu funkcionalitāte:

* Eksporta kontroles sistēma (turpmāk – EKS).

Esošā EKS funkcionalitāte tiks pakāpeniski pilnveidota un papildināta, nodrošinot elektronisko eksporta procedūru apstrādes atbilstību SMK prasībām un īstenojot izvirzītās prasības automatizētas eksporta sistēmas izveidei.

Ņemot vērā plānoto CMIS ekspluatācijas izbeigšanu, CMIS funkcionalitāte –“CMIS-KLP” tiks iestrādāta EMDAS Eksporta kontroles sistēmā;

Importa kontroles sistēma (turpmāk – IKS). Esošā IKS funkcionalitāte tiks pakāpeniski pilnveidota un papildināta, nodrošinot elektronisko ievešanas procedūru apstrādes atbilstību SMK prasībām (t.sk. datu un procedūru apstrādes harmonizēšanu, deklarāciju ar samazinātu datu kopu izstrādi, izmaiņas ievešanas kopsavilkuma deklarāciju apstrādes procesā, papildinājumus saistībā ar muitas lēmumu un citu dokumentu kontroli, centralizētu muitošanu, datu apmaiņu ar EK un nacionālajām sistēmām u.c.) un īstenojot izvirzītās prasības automatizētas importa sistēmas izveidei.

Ņemot vērā plānoto CMIS ekspluatācijas izbeigšanu, CMIS funkcionalitāte “Vidējās statistikas cenas” tiks iestrādāta EMDAS Importa kontroles sistēmā;

* Tranzīta kontroles sistēma (turpmāk – TKS).

Esošā TKS funkcionalitāte tiks pakāpeniski papildināta, kas nodrošinās vienkāršotas tranzīta procedūras ar samazinātu datu apjomu elektronisku noformēšanu, datu par dzelzceļa kravām elektronisku apstrādi, kā arī elektronisko tranzīta/*eTIR* procedūru apstrādes atbilstību ES prasībām.

Ņemot vērā plānoto CMIS ekspluatācijas izbeigšanu, CMIS funkcionalitāte “Dzelzceļa kravas” un “Nenoslēgtās tranzīta muitas procedūras” tiks izstrādāta EMDAS Tranzīta kontroles sistēmā’;

* Muitas kontroles bloks (MKB).

Ņemot vērā paredzētās izmaiņas EKS, IKS un TKS, esošā Muitas fiziskās kontroles bloka funkcionalitāte tiks pakāpeniski papildināta, lai nodrošinātu muitas kontroles procesā noformējamo dokumentu elektronisku apstrādi un sasaisti ar deklarācijām. Papildus tam tiks pilnveidota muitas risku profilaktisko pasākumu izvērtēšanas un uzskaites funkcionalitāte, kas nodrošinās elektroniskās riska informācijas sniegšanu un apstrādi.

Ņemot vērā plānoto CMIS ekspluatācijas izbeigšanu, CMIS funkcionalitāte “Muitas risku profilaktisko pasākumu un risku lietvedība” un “Skaidras naudas deklarācijas” tiks iestrādāta EMDAS Muitas kontroles blokā;

* Komersantu datu bloks.

Esošā Komersantu reģistrācijas un identifikācijas sistēmas (turpmāk – *EORI*) funkcionalitāte tiks pakāpeniski papildināta, nodrošinot komersantu un citu muitošanas procesā iesaistīto personu datu reģistrēšanas, atjaunošanas un kontroles procesu uzlabošanu. Papildus tam *EORI* funkcionalitātē tiks iekļauta iespēja reģistrēt un uzskaitīt nacionālās atļaujas.

Ņemot vērā plānoto CMIS ekspluatācijas izbeigšanu, CMIS funkcionalitāte “SAP, ETMK/CEMT atļauju uzskaite” un “Muitas atļaujas” tiks iestrādāta Komersantu datu blokā;

* Manifesti/Pagaidu uzglabāšana (MAN/PU).

Esošā MAN/PU funkcionalitāte tiks pakāpeniski pilnveidota un papildināta, uzlabojot esošo elektronisko kravas manifestu, uzrādīšanas paziņojumu un pagaidu uzglabāšanas deklarāciju datu iesniegšanu un apstrādi, nodrošinot to atbilstību SMK prasībām un harmonizēšanu ES līmenī, kā arī pagaidu uzglabāšanai pieteikto preču uzskaites administrēšanu;

* Administrēšanas bloks.

EMDAS kopējā funkcionalitāte tiks paplašināta, tai skaitā ņemot vērā plānoto CMIS ekspluatācijas izbeigšanu, nodrošinot nepieciešamo klasifikatoru iestrādi EMDAS Administrēšanas blokā un automatizētu datu sagatavošanu un nosūtīšanu EK un citām iestādēm.

Papildus aprakstītajām EMDAS izmaiņām “E-muitas” projekta īstenošanas ietvaros ir plānots veikt šādas izmaiņas un papildinājumus citās VID informācijas sistēmās:

1. **Integrētā tarifa vadības sistēma (ITVS).**

ITVS funkcionalitātes paplašināšana atbilstoši SMK prasībām un sasaistes nodrošināšana ar EMDAS, paaugstinot muitas kontroles efektivitāti un nodrošinot nepieciešamo datu automatizētu nosūtīšanu EK.

Ņemot vērā plānoto CMIS ekspluatācijas izbeigšanu, CMIS funkcionalitāte “VAD pieprasītās/piešķirtās kvotas” tiks iestrādāta ITVS *QUOTA* blokā;

1. **Datu noliktavas sistēma (DNS).**

Ņemot vērā plānoto CMIS ekspluatācijas izbeigšanu un paredzētās izmaiņas EMDAS, esošā DNS funkcionalitāte tiks pakāpeniski papildināta, nodrošinot ērtu rīku datu atlasei un pārskatu izveidošanai dažādu VID struktūrvienību darba vajadzībām, kā arī automatizētu datu sagatavošanai nosūtīšanai valsts iestādēm.

Tā kā EMDAS izmantojama kā pamatrīks muitošanas procesa nodrošināšanai, proti, deklarāciju un citu ar muitas formalitāšu saistīto datu iesniegšanai un operatīvai apstrādei, datu atlasi EMDAS ir lietderīgi veikt tikai nelieliem datu apjomiem un operatīvas informācijas iegūšanai, tad apjomīgu datu atlasi par lieliem laika periodiem un analītisko pārskatu izveidi nepieciešams nodrošināt, paplašinot DNS risinājumā pieejamos pārskatus un datu kopas;

1. **Nodokļu maksātāju pašapkalpošanās portāls.**

Ņemot vērā plānoto VID informācijas pakalpojumu modernizāciju un plānoto EDS pārveidošanu par nodokļu maksātāju pašapkalpošanās portālu, tajā tiks iekļauta arī EMDAS komersantu saskarne, tādējādi nodrošinot vienotu saskarni ārējiem lietotājiem;

1. **Maksājumu administrēšanas informācijas sistēma (MAIS).**

Modernizējot nodokļu informācijas pakalpojumus un uzskaites kārtību, VID plāno ieviest jaunu vienotu budžeta maksājumu administrēšanas sistēmu, kas pārņems nodokļu informācijas sistēmas (NIS) un daļēji arī CMIS funkcionalitāti, tādējādi veicinot vienotu valsts budžeta maksājumu uzskaiti, administrēšanu un samaksas kontroli;

1. **Akcīzes preču pārvietošanas un kontroles sistēma (*EMCS*).**

Esošā *EMCS* funkcionalitāte tiks pakāpeniski papildināta, veidojot sasaisti ar EMDAS, tādējādi nodrošinot automatizētu kontroli pār akcīzes preču kustību;

1. **Integrētā riska informācijas sistēma (IRIS).**

Esošā IRIS funkcionalitāte tiks pakāpeniski papildināta atbilstoši SMK prasībām, nodrošinot automātisku risku analīzi un elektronisku ziņojumu apmaiņu, iekļaujot riska analīzes kontroles datus, starp ES dalībvalstu atbilstošajām sistēmām.

Tādējādi, turpinot informācijas sistēmu attīstību, īstenojot minētos pilnveidojumus, tiks īstenotas:

1. ES normatīvajos aktos noteiktās prasības attiecībā uz elektroniskās muitas vides ieviešanu, īstenojot SMK darba programmā noteiktos mērķus, tādējādi pilnveidojot pārrobežu sadarbību un sekmējot administratīvā sloga samazināšanu uzņēmējdarbībai un paaugstinot ES komersantu konkurētspēju kopējā tirgū;
2. nacionālās prasības, t.sk. pilnveidojot VID darbības pamatprocesus, paaugstinot muitas pakalpojumu, muitošanas procesa, riska analīzes un kontroles efektivitātes līmeni, tādējādi uzlabojot arī komersantiem sniegtos pakalpojumus un paātrinot muitošanas procesu.
3. **Finansējuma nodrošināšana**

VID plāno īstenot aprakstītās izmaiņas, īstenojot Vides un reģionālās attīstības ministrijas (turpmāk – VARAM) ziņojumā, kas ir apstiprināts Ministru kabinetā 2014.gada 9.decembrī, iekļauto projektu “E-muita”.

Saskaņā ar Ministru kabineta 2015.gada 17.novembra noteikumu Nr.653 “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” (turpmāk – Ministru kabineta 2015.gada 17.novembra noteikumi Nr.653) 14.punktā noteikto, maksimālais projekta īstenošanas ilgums ir trīs gadi, savukārt, 8.4. apakšpunktā noteiktais maksimālais projekta attiecināmo izmaksu apjoms ir 5 000 000 *euro*.

Savukārt, Savienības Muitas kodeksā paredzēto elektronisko sistēmu izstrādi un ieviešanu jāīsteno pakāpeniski, bet ne vēlāk kā līdz 2020.gada beigām (skat. 1.tabulu. Informācijas sistēmu atsevišķas komponentes, katra no kurām tiks realizēta kā atsevišķs apakšprojekts, jāievieš, pamatojoties uz EK un visu ES dalībvalstu saskaņotajām kopējām funkcionālajām un tehniskajām specifikācijām, ievērojot ES normatīvajos aktos noteiktos termiņus. Tomēr termiņi muitas sistēmu vai to atsevišķu komponenšu ieviešanai var mainīties, par to EK un ES dalībvalstīm vienojoties, katru gadu pārskatot un aktualizējot SMK darba programmu saskaņā ar Komisijas 2016.gada 11.aprīļa Īstenošanas lēmuma (ES) 2016/578, ar ko izveido darba programmu par Savienības Muitas kodeksā paredzēto elektronisko sistēmu izstrādi un ieviešanu, 3.pantu.

Provizoriskās izmaksas “E-muita” projektā iekļauto muitas sistēmu attīstības pasākumu īstenošanai laika periodā no 2016.gada līdz 2021.gadam ir 8 750 200 *euro*.

Lai ES normatīvajos aktos noteiktos pasākumus, kas saistīti ar elektronisko sistēmu ieviešanu, pakāpeniski īstenotu noteiktajos termiņos, muitas sistēmu attīstībai nepieciešams nodrošināt nepārtrauktu finansējuma pieejamību pietiekamā apmērā. Tādejādi, lai VID projekts varētu pretendēt uz ERAF finansējumu atbilstoši darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumu prasībām, “E-muitas” projektu tiek plānots īstenot divās kārtās.

VID “E-muita” projekta īstenošanas izmaksas ir aprēķinātas, pamatojoties uz iepriekšējā ERAF projektā Nr.3DP/3.2.2.1.1/11/IPIA/CFLA/001 “Elektroniskās muitas datu apstrādes sistēmas ieviešana, pilnveidošana un uzturēšana” gūto pieredzi par aptuvenajām programmatūras izstrādes izmaksām (skat. 2.tabulu).

2.tabula

**“E-muita” indikatīvais projekta izmaksu plāns**

|  |  |  |
| --- | --- | --- |
| **Projekts/rīcības virziens, aktivitāte** | **Indikatīvās izmaksas kopā, EUR** | **Indikatīvās izmaksas projektā, EUR** |
| **1.kārta** | **2.kārta** |
| Projekta vadība un ieviešana | 240 200 | 140 200 | 100 000 |
| Muitas atļauju, kā arī citu ar komersantu saistīto datu elektronizēšana | 400 000 | 400 000 |  |
| Pakāpeniska Eksporta kontroles sistēmas paplašināšana; Automatizētās eksporta sistēmas ieviešana | 700 000 | 500 000 | 200 000 |
| Pakāpeniska Tranzīta kontroles sistēmas paplašināšana | 600 000 | 400 000 | 200 000 |
| Ar preču ierašanos, uzrādīšanu, novietošanu uzglabāšanas vietās un uzskaiti saistīto procesu pilnveidošana un automatizācija | 700 000 | 400 000 | 300 000 |
| ES vienotas galvojumu sistēmas ieviešana | 600 000 | 300 000 | 300 000 |
| Integrētā tarifa vadības sistēmas papildināšana | 339 600 | 339 600 |  |
| Pakāpeniska Importa kontroles sistēmas paplašināšana; Automatizētās importa sistēmas ieviešana | 1 550 000 | 1 000 000 | 550 000 |
| Vienota lietotāju administrēšanas un sasaistes ar EK centrālajām sistēmām ieviešana | 120 000 | 120 000 |  |
| Ar datu atlasi un pārskatu veidošanu saistīto procesu pilnveidošana un automatizācija | 900 000 | 375 000 | 525 000 |
| Skaidras naudas deklarāciju elektronizēšana | 300 000 | 300 000 |  |
| Drošības un drošuma sistēmu pilnveidošana | 500 000 |  | 500 000 |
| Viena loga principa ieviešana un attīstība | 500 000 |  | 500 000 |
| Datu apmaiņa maksājumu uzskaites nodrošināšanai | 450 000 |  | 450 000 |
| Muitas risku novērtēšanas bloka izstrāde | 400 000 |  | 400 000 |
| Programmatūras drošības un veiktspējas uzraudzība | 150 000 | 75 000 | 75 000 |
| Lietotāju apmācība | 100 000 | 50 000 | 50 000 |
| Publicitātes pasākumi | 400 | 200 | 200 |
| Neparedzētie izdevumi | 200 000 | 100 000 | 100 000 |
| **Pavisam kopā** | **8 750 200** | **4 500 000** | **4 250 200** |

Ministru kabineta 2015.gada 17.novembra noteikumu Nr.653 anotācijas 3.pielikumā VARAM ir iekļāvusi indikatīvos projektu iesniegumu atlases pirmās un otrās kārtas sarakstus, starp kuriem pirmās kārtas sarakstā tika iekļauts VID projekta “E-muita” 1.kārtas apakšprojekts ar plānoto finansējumu 4,5 milj. *euro* apmērā.

Par projektu iesniegumu atlases otrajā kārtā ietverto projektu īstenošanu tiks lemts 2017.gada beigās, ņemot vērā atlases pirmās kārtas projektu īstenošanas gaitu un rezultātus. Pielikumam ir informatīvs raksturs, ņemot vērā Ministru kabineta 2015.gada 17.novembra noteikumu Nr.653 4.punktā noteikto, ka sarakstu ar 2.2.1.1.pasākuma ietvaros atbalstāmajiem projektiem un to finansējuma apmēru pasākumam pieejamā finansējuma ietvaros VARAM iekļauj IKT mērķarhitektūrā un iesniedz apstiprināšanai Ministru kabinetā, kā arī Ministru kabineta 2015.gada 17.novembra noteikumu Nr.653 13.2.apakšpunktā noteikto, ka projekta iesniedzējs var pretendēt uz ERAF finansējuma saņemšanu, ja projekta iesniegumā norādītais projekts atbilst plānoto projektu sarakstam, kas noteikts Ministru kabineta rīkojumā, ar ko apstiprināta IKT mērķarhitektūra, un nepārsniedz minētajam projektam paredzētās maksimālās projekta kopējās attiecināmās izmaksas.

Tādējādi VID pašlaik var rēķināties ar līdzekļiem tikai “E-muitas” 1.kārtas apakšprojekta izmaksu segšanai 4,5 milj. *euro* apmērā.

Ņemot vērā to, ka SMK darba programmā plānota pakāpeniska muitas elektronisko sistēmu ieviešana līdz 2020.gada beigām, minēto prasību īstenošanai nepieciešama
“E-muitas” projekta abās kārtās plānoto aktivitāšu īstenošana.

1. **Iespējamās sekas un riski**

Ņemot vērā to, ka Latvijas muitas informācijas sistēmas ir integrētas kopējā ES mēroga sistēmā un ir pamatrīks ar kravu eksportu, importu un tranzītu saistīto dokumentu elektroniskai apstrādei, sistēmu nepārtrauktas darbības nodrošināšana, kā arī to pilnveidošana un pakāpeniska attīstība atbilstoši normatīvo aktu prasībām ir būtisks nosacījums Latvijas ārējās tirdzniecības nodrošināšanai.

Ja eksporta un tranzīta sistēmas netiks pielāgotas jaunajām ES prasībām, tās vairs nebūs iespējams savietot ar pārējo ES dalībvalstu sistēmām, kā rezultātā Latvija tiks atslēgta no kopējās sistēmas, t.i., nebūs iespējams turpināt elektronisko datu apmaiņu ar ES dalībvalstīm un citām Konvencijas par kopīgo tranzītu Līgumslēdzēju pušu valstīm. Šāda iespējamā situācija radītu būtiskas problēmas Latvijas uzņēmējiem, jo tiktu paralizēta to kravu kustība, kuras ieved Latvijā un izved no Latvijas sadarbībā ar partneriem citās ES dalībvalstīs, tādējādi arī būtiski mazinot Latvijas uzņēmēju konkurētspēju ES kopējā tirgū, negatīvi ietekmējot arī citu ES dalībvalstu uzņēmējus, kas būs spiesti pārorientēt savu darbību uz citām dalībvalstīm. Tādējādi eksporta un tranzīta sistēmu savlaicīga nepielāgošana jaunajām prasībām radīs milzīgus zaudējumus ārējās tirdzniecības nozarē gan Latvijas uzņēmējiem, gan valstij kopumā.

2015.gadā tika noformētas netiešā eksporta procedūras (kad procedūrā iesaistītas citas ES dalībvalstis) par kopējo summu 5,05 miljardi *euro*. Savukārt tranzītā 2015.gadā tika pārvadātas kravas ar kopējo apjomu 50,8 miljardi kilogramu, no kuriem 4,8 miljardi kilogramu – noformēti ar tranzīta procedūrām, kur iesaistītas citas tranzīta Konvencijas valstis. Problēmas datu apmaiņā ar citām ES dalībvalstīm un muitas formalitāšu kārtošanā var būtiski ietekmēt eksporta un tranzīta kravu apjomus, radot zaudējumus Latvijas uzņēmējdarbībai.

Latvijas uzņēmēju konkurētspējas samazinājumu kopējā tirgū var izraisīt arī tas, ka Latvijas uzņēmēji bez sistēmu pilnveidošanas nebūs spējīgi izmantot Savienības Muitas kodeksā paredzētās priekšrocības un vienkāršojumus, kas veicina un paātrina preču kustību, vienlaikus samazinot administratīvos izdevumus (tostarp vienoto atļauju un galvojumu saņemšanu un izmantošanu ES mērogā, vienkāršoto procedūru piemērošanu, kārtojot muitas formalitātes, u.c.). Potenciālie komersantu zaudējumi – palielināsies laiks muitas formalitāšu kārtošanai, ja tās būs jāveic parastā kārtībā, kā arī izmaksas muitas atļauju un galvojumu saņemšanai vairākās valstīs utt.

Savukārt ES normatīvo aktu izmaiņu neieviešana importa muitas procedūru apstrādes mehānismā, kas ir saistīta ar muitas un citu maksājumu iekasēšanu valsts un ES budžetā, var radīt zaudējumus budžetam dēļ nekorektiem vai neprecīziem nodokļu aprēķiniem, tarifu atvieglojumu nosacījumu piemērošanas, kā arī preču ievešanas un izvešanas aizliegumu un ierobežojumu nepilnīgas kontroles, ko nodrošina muitas sistēmas.

Papildus minētajam saskaņā ar Līgumu par Eiropas Savienību tās normatīvo aktu pārkāpšana un noteikto prasību neizpilde noved pie oficiālās pārkāpuma procedūras ierosināšanas pret valsti no EK vai citu dalībvalstu puses. Ja konstatētais pārkāpums netiek risināts ilgstoši un nav panākta vienošanās par turpmākiem soļiem, tiek uzsākts tiesvedības process, kā rezultātā dalībvalstij var tikt uzlikts par pienākumu samaksāt soda naudu (vienreizējo maksājumu) un/vai kavējuma naudu, ko EK konkrētajos apstākļos uzskata par piemērotu. Soda naudas un/vai kavējuma naudas apmērs tiek noteikts, izejot no ES normatīvajos aktos noteikto prasību netransponēšanas rezultātā nodarītā praktiskā kaitējuma privātām un publiskām interesēm, un tā ilguma, un var sasniegt vairākus miljonus *euro*.

Atbilstoši šobrīd spēkā esošajiem ES normatīvajiem aktiem, SMK paredzētās elektroniskās sistēmas jāievieš līdz 2020.gada 31.decembrim. Tādejādi, laika periodā pēc 2021.gada, ja “E-muitas” projekta 2.kārta netiek īstenota, un paredzētie muitas sistēmu pilnveidojumi netiek ieviesti pilnā apjomā, potenciālie Latvijas valsts zaudējumi “E-muitas” projekta neieviešanas gadījumā tiek aprēķināti pamatojoties uz Eiropas Komisijas 2015.gadā publicēto informāciju un esošo informāciju par praktiskiem finansiālo sankciju piemērošanas gadījumiem ES dalībvalstīm:

- Sodanaudas (vienreizējā maksājuma) apmērs: pamatlikme 220 *euro* tiek reizināta ar pārkāpuma smaguma koeficientu (skalā no 1 līdz 20 vienībām), ar reizinātāju “n”, kas ir katras dalībvalsts maksātspējas koeficients (Latvijai – 0,74), un arī pārkāpuma ilgumu (Latvijai noteiktais minimums – 400 000 *euro*),

- Kavējuma naudas apmērs: pieņemot, ka pārkāpums ilgst gadu un smaguma koeficients ir 10 vienības, kavējuma naudas apmērs par katru prasību netransponēšanas nokavēto dienu ir 4 958 EUR (pamatlikme 670 *euro* x smaguma koeficients 10 x maksātspējas koeficients 0,74). Pieņemot, ka prasības netiek realizētas gada laikā – maksājamā kavējuma naudas apmērs par vienu gadu sasniegs 1 814 628 *euro* (4 958 x 366 dienas).

1. **Turpmākā rīcība**

Ziņojumam pievienotais Ministru kabineta sēdes protokollēmuma projekts paredz:

1. Pieņemt zināšanai informatīvo ziņojumu.

2. Atbalstīt elektroniskās muitas ieviešanu atbilstoši Eiropas Parlamenta un Padomes 2013.gada 9.oktobra Regulā (ES) Nr.952/2013, ar ko izveido Savienības Muitas kodeksu noteiktajām prasībām un tam nepieciešamos risinājumus.

3. Atbalstīt un prioritārā secībā virzīt Valsts ieņēmumu dienesta projekta “E-muita” 1. kārtu līdzfinansēšanai no darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība”, ja projekta iesniegums atbildīs projektu iesniegumu vērtēšanas kritērijiem un Ministru kabineta 2015.gada 17.novembra noteikumu Nr.653 “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” ieviešanas nosacījumiem.

4. Ja darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” 2.kārtai pieejamais finansējums nav pietiekams pilnai Valsts ieņēmumu dienesta īstenotā projekta “E-muita” ieviešanai, Finanšu ministrijai virzīt jaunās politikas iniciatīvas pieprasījumu attiecīgā gada valsts budžeta likumprojekta un vidēja termiņa ietvara likumprojekta sagatavošanas procesā izskatīšanai Ministru kabinetā vienlaikus ar visu ministriju un citu centrālo valsts iestāžu jaunās politikas iniciatīvu pieprasījumiem.

Finanšu ministre D. Reizniece-Ozola

Uzaite

67120814, Daiga.Uzaite@vid.gov.lv

1. Eiropas Parlamenta un Padomes 2013.gada 9.oktobra Regula (ES) Nr.952/2013, ar ko izveido Savienības Muitas kodeksu. [↑](#footnote-ref-2)
2. Komisijas 2016.gada 11.aprīļa Īstenošanas lēmums (ES) 2016/578, ar ko izveido darba programmu par Savienības Muitas kodeksā paredzēto elektronisko sistēmu izstrādi un ieviešanu. [↑](#footnote-ref-3)